Ħaddiema mid-Diviżjoni għall-Manutenzjoni u t-Tindif bħalissa għaddejjin b'xogħlijiet ta' manutenzjoni fil-Qasam tad-Djar ta' Ħal Mula, Ħaż-Żebbuġ. Ix-xogħol li qiegħed isir f'din iż-żona jikkonsisti minn irranġar ta' passaġġi, irranġar, tikħil u tibjid ta' ħitan, kif ukoll irranġar ta' kurduni tal-bankini, flimkien ma' tindif tal-partijiet pubbliċi għall-benefiċċju tar-residenti. Il-Ministru Julia Farrugia Portelli qalet li d-Diviżjoni għall-Manutenzjoni u t-Tindif kienet waħda mill-aktar entitajiet li tul din is-sena baqgħet qrib kull komunità. Hi saħqet, "Ix-xogħol fil-Qasam tad-Djar f'Ħaż-Żebbuġ kien ilu mistenni għal bosta snin, u dan se jkun proġett tanġibbli fil-komunità u fost il-familji li joqgħodu f'din iż-żona," sostniet il-Ministru Farrugia Portelli. Min-naħa tiegħu, is-Segretarju Parlamentari Deo Debattista enfasizza li din id-diviżjoni qed tgħin diversi għaqdiet sportivi, kif ukoll qed tagħmel xogħol estensiv f'binjiet governattivi. Dan kollu qed isir flimkien max-xogħol ta' rutina li jsir ta' kuljum minn din id-diviżjoni. Is-Segretarju Parlamentari kkonkluda billi rringrazzja lill-ħaddiema kollha ta' din id-diviżjoni għad-dedikazzjoni tagħhom biex dan l-investiment ta' €35,000 seta' jsir possibbli. "Kommessi li nagħtu l-aħjar prodott sabiex kulħadd jgħix kif jixraq fl-aħjar livelli ta' ndafa u manutenzjoni. Hekk jixraq lill-komunitajiet, għaqdiet sportivi u NGOs li qed isibu kull appoġġ fit-talbiet tagħhom." Stqarr id-Direttur Ġenerali tad-Diviżjoni għall-Manutenzjoni u t-Tindif Ramon Deguara. Bħalissa għaddej xogħol f'diversi lokalitajiet, filwaqt li qegħdin ikunu mgħejjuna diversi għaqdiet sportivi, kif ukoll f'diversi binjiet governattivi. Jikkumplimenta dawn ix-xogħolijiet hemm il-manifattura ta' bankijiet kif ukoll provvediment ta' kontenituri tal-iskart li fihom qed isir investiment qawwi.